Predkladacia správa

Na základe Nariadenia rady (ES) č. 1267/1999 zo dňa 21. júna 1999 bol vytvorený nástroj štrukturálnych politík pre predvstupové obdobie ISPA zameraný na životné prostredie a rozvoj dopravnej infraštruktúry. Na základe tohto nariadenia sa Slovenská republika stala príjemcom pomoci z predvstupového nástroja ISPA.

Uznesením vlády SR č. 1114/2001 zo dňa 28.11.2001 boli schválené Pokyny pre hospodárenie s finančnými prostriedkami pri realizácii programu ISPA (ďalej len „Pokyny“).

Cieľom Pokynov je definovať kompetencie jednotlivých subjektov pri hospodárení s finančnými prostriedkami pri realizácii programu ISPA v Slovenskej republike a zabezpečiť jednotný, účinný a koordinovaný postup pri hospodárení s finančnými prostriedkami pri realizácii programu ISPA a pri zabezpečovaní financovania jednotlivých projektov v rámci programu ISPA.

Pokynmi nie sú dotknuté povinnosti jednotlivých subjektov vyplývajúce z medzinárodných zmlúv a legislatívy SR.

Pokyny schválené uznesením vlády SR č. 1114/2001 predstavovali legislatívny základ pre umožnenie implementácie projektov programu ISPA. Praktické skúsenosti z realizácie programu ISPA ukázali, že pôvodne navrhnuté Pokyny je potrebné prispôsobiť praktickým potrebám subjektov zapojených do implementácie programu ISPA.

Zmeny v Pokynoch vyplývajú zo zmien, ktoré bolo potrebné realizovať na základe praktických skúseností so zabezpečovaním programu ISPA v SR. 

Dôvody pre doplnenie Pokynov:

1)	aktuálne platná úprava Pokynov vznikla v čase, keď nebola reálna implementácia projektov a skúsenosti s realizáciou programu ISPA neboli žiadne – preto v súčasnosti predstavujú nedostatočnú úpravu rámca pre implementáciu programu ISPA,

2)	dôvodom pre doplnenie Pokynov sú výhrady Delegácie Európskej komisie voči existujúcemu systému a nové požiadavky pri podpisovaní zmluvy s dodávateľom. Súčasná úprava Pokynov neumožňuje podpisovanie Zmluvy o dielo podľa požiadaviek ECD a tým brzdí implementáciu projektov programu ISPA,

3)	ďalším dôvodom pre doplnenie Pokynov je príprava na systém rozšírenej decentralizácie (EDIS). Z prvej fázy prípravy na EDIS (Gap Assessment) a z predbežných záverov druhej fázy prípravy na EDIS (Gap Plugging) vyplynú dodatočné požiadavky na úpravu celého systému realizácie programu ISPA.

Doplnenie Pokynov má dočasný charakter, pretože až vo fáze akreditácie Národného fondu pre EDIS bude predložená komplexná zmena všetkých Pokynov založená na základe potrieb zistených z prípravy na EDIS.